Mikill viðbúnaður var við Þingvallavatn í morgun þegar neyðarlínu barst tilkynning um þrjár ungar stúlkur sem lent höfðu í vandræðum á uppblásnum bát á vatninu. Báturinn var þá farinn að fyllast af vatni og þær gátu ekki siglt honum að landi.
Allar björgunarsveitir Árnessýslu, sjúkraflutningamenn og hluti af björgunarsveitum höfuðborgarsvæðisins voru kallaðar út um sjöleytið í morgun ásamt lögreglu og þyrlu Landhelgisgæslunnar. Einnig voru kafarateymi slökkviliðsins á höfuðborgarsvæðinu og sérsveitar ríkislögreglustjóra kallaðar á vettvang. Bátur stúlknanna var þá byrjaður að leka og þær náðu ekki að sigla honum í land. Viðar Arason, sem er í viðbragðsstjórn björgunarsveitaraðgerða á Suðurlandi segir að stúlkurnar hafi verið kaldar og blautar þegar komið var í land.
Viðar minnir jafnframt á að alvarleg slys hafi orðið á Þingvallavatni. Það sé mjög kalt allan ársins hring og óvanir einstaklingar eigi því ekki erindi út á vatnið.
Mikill viðbúnaður var við Þingvallavatn í morgun þegar neyðarlínu barst tilkynning um þrjár ungar stúlkur sem lent höfðu í vandræðum á uppblásnum bát á vatninu.